Hrafnhildur , Gunnhildur , Hlynur og Egill . Ljósm. þe . Lokahóf Snæfells fór fram fyrir troðfullu húsi á Hótel Stykkishólmi í gærkvöldi . Mikið var um dýrðir enda hefur árangur Snæfellinga verið frábær að undanförnu . Kvennaliðið náði mjög góðum árangri í vetur en þær náðu í úrslitakeppni IE deildarinnar en duttu naumlega út fyrir Keflavík í fyrstu umferð . Stúlknaflokkur liðsins náði einnig mjög góðum árangri en kjarninn af þeim flokki spilar einnig með meistaraflokknum . Sameinaður drengjaflokkur Snæfells og Skallagríms náði mjög góðum árangri í vetur , þeir urðu bikarmeistarar og töpuðu svo naumlega í úrslitum um Íslandsmeistaratitilinn . Karlalið Snæfells vann síðan bikar og Íslandsmeistaratitil eins og alþjóð veit . Eftir ræður frá stjórnaformönnum voru veitt verðlaun fyrir ástundun og þátttöku í yngri flokkum . Þar á eftir var komið að verðlaunaafhendingu hjá meistaraflokki kvenna . Efnilegasti leikmaðurinn var valinn Hrafnhildur Sævarsdóttir og besti leikmaður liðsins var valin Gunnhildur Gunnarsdóttir . Hjá körlunum var Egill Egilsson valinn efnilegasti leikmaðurinn og Hlynur Bæringsson var valinn besti leikmaðurinn .